Engblomsterfluer (Melanogaster)

Melanogaster aerosa
 Melanogaster hirtella
 Melanogaster inornata
 Melanogaster nuda
 Melanogaster parumplicata
 Melanogaster tumescens

Engblomsterfluer (slekten Melanogaster) er en gruppe av fluer som tilhører familien blomsterfluer (Syrphidae). Slekten omfatter minst 12 kjente arter, to av dem forekommer i Norge. De er små, kullsvarte blomsterfluer som man oftest finner på våte enger og sumper.

Utseende 
Små til middelsstore (6–9 mm), blanke, dypt svarte blomsterfluer. Hodet er temmelig stort, fasettøynene nakne. Antennene er nokså små, mørke på farge i motsetning til artene i slekten Chrysogaster, som de ellers ligner sterkt på. Ansiktet er nesten flatt, munnkanten litt framskytende. Hos hannen møtes fasettøynene i pannen, hos hunnen er de temmelig bredt adskilte, mellom den er det en lengdefure og flere korte, skråstilte tverrfurer, men disse er mindre tydelige enn hos Chrysogaster-artene. Kroppen er sparsomt kledt med korte, mørke hår og virker ved første øyekast naken. Beina er svarte, slanke, nokså korte. Bakkroppen er avlangt-oval, litt mer avlang enn hos Chrysogaster, på sidene litt metallglinsende. Vingene er noe tilspissede ytterst, i alle fall delvis formørket rundt midten.

Levevis 
Disse fluene finnes på åpne, fuktige steder som fuktenger, myrer og sumper. Larvene, som har et kort ånderør, er funnet på grunt vann i sumper. Ånderøret er spisst og kan stikkes inn i stenglene til ulike sumpplanter, slik at de kan skaffe seg luft fra luftrør i plantene. De voksne fluene flyr ganske lavt over bakken og besøker gjerne blomster. I Norden flyr de mellom mai-august.

Utbredelse 
Slekten forekommer i den palearktiske sone og Nord-Amerika.

Systematisk inndeling med nordiske arter 
De ulike artene er ikke enkle å skille fra hverandre, og det er fortsett noe uklart hvor mange arter som finnes innen denne gruppen.

 Fluer (Brachycera)  
 Muscomorpha 
 høyerestående fluer [Cyclorrhapha)
 Aschiza
 familie blomsterfluer (Syrphidae)
 underfamilie Eristalinae
 gruppe Chrysogastrini 
 slekten engblomsterfluer, Melanogaster Rondani, 1857
 gulhåret engblomsterflue, Melanogaster aerosa (Loew, 1843) – trolig langs mye av kysten nord til Troms, men ikke vanlig
 Melanogaster curvistylus Vujic & Stuke, 1998 – Mellom-Europa
 Melanogaster hirtella (Loew, 1843) – hittil ikke funnet i Norge, men utbredt i Sør-Sverige
 Melanogaster inornata(Loew, 1854) – kjent fra Sverige, men usikkert om denne er en holdbar art
 Melanogaster nuda (Macquart, 1829) – ikke funnet i Norge, ett funn fra Sverige
 sølvhåret engblomsterflue, Melanogaster parumplicata (Loew, 1840) – langs kysten til Troms
 Melanogaster tumescens (Loew, 1873) – Sørøst-Europa, usikkert om denne er en holdbar art

Kilder og litteratur 
 Bartsch, Hans; Binkiewicz, Elizabeth; Nasibov, Erik; Nordin, Anna; Rådén, Anders & Östman Torbjörn. 2009. Tvåvingar: Blomflugor. Diptera: Syrphidae: Eristalinae, Microdontinae.  Nationalnyckeln till Sveriges flora och fauna. ArtDatabanken, SLU, Uppsala. CF. 478 sider. ISBN 978-91-88506-70-2
 Nielsen, Tore R. 1999. Check-list and distribution maps of Norwegian hoverflies with description of Platycheirus laskai nov. sp. (Diptera, Syrphidae). NINA Fagrapport 035. Norsk institutt for naturforskning.
 Nielsen, Tore R. Syrphidae checklist - Norway. www.syrphidae.com/checklist.php - Sjekkliste over norske arter.
 Fauna Europaea Web Service (2004) Fauna Europaea version 1.1, www.faunaeur.org
 Thompson, F.C. og Rotheray, G. 1998. Family Syrphidae. I: Papp, L. og Darvas, B. (red): Contributions to a Manual of Palaearctic Diptera. 3: 81-139. Science Herald, Budapest.
 Torp, E. 1994. Danmarks svirrefluer (Diptera: Syrphidae). Apollo Books, Stenstrup.

Eksterne lenker 
  
 www.syrphidae.com/ – the Syrphidae website
 Norsk Entomologisk forening – for deg som vil lære mer om insekter.

Blomsterfluer